দুর্গোৎসবের আগে পদ্মের প্রাচুর্যে খুশি হুগলির পান্ডুয়া ব্লকের চাষিরা

হুগলি: বাঙালির শ্রেষ্ঠ উৎসব দুর্গোৎসবের (Durga Puja) অন্যতম অনুষঙ্গ পদ্মফুল। মণ্ডপসজ্জা থেকে শুরু করে পুজোর নানা আচার-অনুষ্ঠান, সব ক্ষেত্রেই পদ্ম অপরিহার্য। আর এবছর সেই পদ্মের প্রাচুর্যে খুশির হাওয়া বইছে চাষিদের মুখে।

এমন দৃশ্য ধরা পড়েছে হুগলির পান্ডুয়া ব্লকের খন্নান এলাকায়। তাবা গ্রামের বাসিন্দা মন্টু দেবনাথ এবছর খোলেন তাড়া বটতলা এলাকায় একটি পদ্মের আড়ত। এখানে পান্ডুয়া ছাড়াও আশপাশের ব্লক বলাগড়, পোলবা প্রভৃতি অঞ্চল থেকে পদ্মচাষিরা এসে পাইকারি দরে ফুল বিক্রি করছেন।

আরও পড়ুন: গড়পাড়া বিধান স্মৃতি সংঘের এবারের দুর্গাপুজোর থিম কী জানেন?

চাষিদের দাবি, গতবারের তুলনায় এবারে পদ্মের ফলন অনেক ভালো হয়েছে। ফলে পূজোর সময় বাজারে পর্যাপ্ত যোগান থাকবে। এতে শুধু মণ্ডপসজ্জাই নয়, সাধারণ ভোক্তাদের জন্যও পদ্ম সহজলভ্য হবে।

চাষিদের মতে, উৎপাদন বেশি হওয়ায় এবছর পদ্মের দাম তুলনামূলক কম থাকবে। তাই দুর্গোৎসবের কেনাকাটা বা পুজোর প্রয়োজন মেটাতে সাধারণ মানুষকে অতিরিক্ত খরচ করতে হবে না।

উৎসবের আগে ভরপুর ফসলকে ঘিরে খন্নানসহ আশপাশের গ্রামাঞ্চলে এখন আনন্দ আর ব্যস্ততা। পদ্মের প্রাচুর্যে চাষিদের চোখেমুখে ফুটে উঠেছে তৃপ্তি, আর দুর্গোৎসব ঘিরে সকলের প্রত্যাশা আরও বেড়ে গিয়েছে।